LT Europos Sąjungos oficialusis leidinys C 62/7

Geografinės nuorodos arba kilmės vietos nuorodos, užregistruotos pagal Komisijos reglamentą (EB) Nr. 1107/96, remiantis Tarybos reglamento (EEB) Nr. 2081/92 17 straipsniu, bendrojo dokumento paskelbimas pagal Komisijos deleguotojo reglamento (ES) Nr. 664/2014 8 straipsnio 1 dalį

(2015/C 62/07)

BENDRASIS DOKUMENTAS

TARYBOS REGLAMENTAS (EB) Nr. 510/2006

dėl žemės ūkio produktų ir maisto produktų geografinių nuorodų ir kilmės vietos nuorodų apsaugos (1)

„GAILTALER ALMKÄSE“

EB Nr. AT-PDO-0117-01265-31.3.2008

SGN ( ) SKVN ( X )

1. Pavadinimas

„Gailtaler Almkäse“

2. Valstybė narė arba trečioji šalis

Austrija

3. Žemės ūkio produkto arba maisto produkto aprašymas

3.1. Produkto rūšis

1.3 klasė. Sūriai

3.2. Produkto, kurio pavadinimas nurodytas 1 punkte, aprašymas

Kietasis sūris, pagamintas iš žalio karvės pieno ir kai kada iš žalio ožkos pieno (didžiausias kiekis – 10 %). Riebumas ne mažesnis kaip 45 % riebalų sausojoje medžiagoje, vanduo sudaro ne daugiau kaip 40 %, o sausoji medžiaga – ne mažiau kaip 60 %.

Sūris yra apvalus ir sveria nuo 0,5 iki 35 kg. Jį dengia sausa vientisa natūrali auksaspalvė žievelė. Minkštimas gelsvas, vienalytės konsistencijos, išvarpytas retų apvalių ir tolygių skylių.

Parduoti skirtas sūris brandinamas bent septynias savaites. Iškilus ypatingam poreikiui, gastronominėms reikmėms Gailtalio aukštikalnių ganyklų sūrinėse leidžiama sūrį brandinti trumpiau, bet ne trumpiau kaip penkias savaites. Jei „Gailtaler Almkäse“ pakuojamas į vakuumines pakuotes, minimali brandinimo trukmė negali būti trumpesnė nei 75 dienos.

3.3. Žaliavos (taikoma tik perdirbtiems produktams)

Pienas gaunamas bandą ganant Gailtalio aukštikalnių ganyklose. Neleidžiama naudoti pieno, gaunamo bandą ganant slėnyje. Kaip sūrių gamybos priedus galima naudoti tik natūralų šliužo fermentą ir pieno rūgšties bakterijų kultūras. Siekiant tvariai užtikrinti kokybę, gamyboje vadovaujamasi Gailtalio aukštikalnių ganyklų protokolu, kuriame pateikiamos aukštikalnių ganyklų tvarkymo, gyvūnų laikymo, melžimo, pieno brandinimo ir sūrių gamybos gairės.

3.4. Pašarai (taikoma tik gyvūniniams produktams)

—

3.5. Specialūs gamybos veiksmai, atliktini nustatytoje geografinėje vietovėje

Pienas turi būti perdirbamas Gailtalio aukštikalnių ganyklose.

3.6. Specialios pjaustymo, trynimo, pakavimo ir kt. taisyklės

—

3.7. Specialios ženklinimo etiketėmis taisyklės

Sūriai ženklinami įspaudžiamomis kazeino plokštelėmis ir vienodomis etiketėmis, kuriose pateikiamas apibūdinimas ir nuoroda Gailtaler Almkäse – geschützte Ursprungsbezeichnung („Gailtaler Almkäse“ – saugoma kilmės vietos nuoroda).

4. Glaustas geografinės vietovės apibūdinimas

Gamybos vietovė driekiasi kalnų šlaitais piečiau ir šiauriau Aukštutinio Gailtalio, ją sudaro Kečacho-Mauteno, Delacho, Kirchbacho, Hermagoro, Gičtalio, Veisenzės, Gailtalio Sankt Štėfano, Feištrico prie Gailio ir Hohenturno savivaldybės, kurioms priklauso Rytų, Vidurio ir iš dalies Vakarų Karnijos Alpių kalnų virtinės, taip pat Reiskofelio kalnų grupė ir Vidurio Gailtalio Alpės.

5. Ryšys su geografine vietove

5.1. Geografinės vietovės ypatumai

Vietovėje gausu kritulių ir ilgai šviečia saulė. Aukštikalnių ganyklos yra mažesniame aukštyje nei Centrinėse Alpėse, tad dar vienas privalumas, be palankių klimato sąlygų, yra ilgesnis vegetacijos laikotarpis. Be to, vietovei būdinga didelė dirvožemio tipų įvairovė ir labai skirtingos vietos sąlygos augalams tarpti, tad jų rūšių įvairovė aukštikalnių ganyklose yra didelė, daug nevarpinių ir ankštinių žolių. Esama įrodymų, kad aukštikalnių ganyklų sūrių gamyba šioje vietovėje siekia XIV amžių.

5.2. Produkto ypatumai

Unikalaus skonio sūris iš pieno, gaunamo ganant bandą aukštikalnių ganyklose.

5.3. Priežastinis geografinės vietovės ir produkto, kuriam suteikta SKVN, kokybės ar savybių arba geografinės vietovės ir kurios nors produkto, kuriam suteikta SGN, savybės, gero vardo ar kitos ypatybės ryšys

Klimatinių ir geologinių sąlygų nulemta pašarų pasiūlos įvairovė didelės biologinės įvairovės aukštikalnių ganyklose sudaro geriausias sąlygas gaminti labai geros kokybės ir – palyginti su pienu, gaunamu bandą ganant slėnyje, – sūriams gaminti ypač tinkantį pieną. Puikias dabartines sąlygas nustatytoje vietovėje plėtoti Alpių pienininkystę lemia ne tik gamtinės sąlygos, bet ir kelis šimtmečius Gailtalio ūkininkų dėtos pastangos puoselėti kraštovaizdį. Gailtalio sūrininkai savo amatą ištobulino remdamiesi iš kartos į kartą perduodama patirtimi. Jų žinios, kaip pasirinkti tam tikru metų laiku geriausius ganyklų plotus ir kokią įtaką sūrio gaminimo procesui turi lauko temperatūra ir besikeičiančios oro sąlygos, užtikrina, kad bus pagamintas regionui būdingas aukštos kokybės produktas.

Nuoroda į paskelbtą specifikaciją

(Reglamento (EB) Nr. 510/2006 (2) 5 straipsnio 7 dalis)

http://www.patentamt.at/Home/Markenschutz/Herkunftsangaben/Formulare/HA10_07_sp_GailtalerAlmkaese_1.pdf

(1) OL L 343, 2012 12 14, p. 1.

(2) Žr. 1 išnašą.